
Kgolong  ya  bana,  bana  ba  hola  ba  rata  dintho  tse  fapa-fapaneng.  Ba  bang  ba  rata  dihlodilweng,  e  leng  dintho  tsa  tlholeho.  Jwalo  ka  diphoofolo  le  dimela,  empa  ba  bang  bona  ba  rata  dintho  tsa  maiketsetso,  tse  e  ntsweng  ke  batho.  Jwalo  ka  dikoloi,  dibaesekele  le  tse  ding  tse  ngata.  

Ho  ne  ho  na  le  moshanyana  e  mong  ya  neng  a  bitswa  Tokelo,  Tokelo  e  ne  e  le  yena  ngwana  a  le mong  feela  habo  lapeng.  O  ne  a  shebahala  e  le  ngwana  ya  ratang  diphoofolo  haholo,  hobane  o  ne  a  rata  ho  sheba  mananeo  a  hlahisang  dintja  thelevesheneng.  Batswadi  ba  Tokelo  e  ne  e  le  batho  ba  sa  rateng  leruo,  ba  ne  ba  ruile  katse  feela  too,  ka  monwana.  Lebitso  la  katse  eo  e  ne  e  le  Katty.  E  ne  e  le  tshehlana  ka  mmala.  Katty  e  ne  e  ruetswe  ho  bolaya  ditweba,  hobane  ditweba  di  ne  di  ba  kgathatsa,  di  sa  ba  robatse  bosiu.  

Empa  Tokelo  o  ne  a  sa  utlwisisi  Katty,  hobane  Katty  e  ne  e sa  batle  ho  tsamaya  le  yena  ha  a  ya  lebenkeleng.  Ebile  e  ne  e  hana  ho  bapalla  kantle,  e  dula  e  matha  ka  hara  ntlu.  Jwale  seo  se  ne  se  etsa  hore  Tokelo  a  se  ke  a  utlwisisa  Katty.  Ka  letsatsi  le  leng  Tokelo  a  tswa  kerekeng  a  tsamaya  le  ntate  wa  hae.   Ke  ha  a  kopana  le  ntate  e  mong,  a  tsamaya  le  dintja  tse  pedi,  ebile  a  ntse  a  dibapadisa.   

Ha  a  fihla,  a  fihla  a  dumedisa  ntate  wa  Tokelo,  a  bontsha  eka  ke  kgale  ba  tsebana.  Ya  ba  dintja  tsa  ntate  eo  di  ya  ho  Tokelo  di  fihla  di  mo  fofonela  ebile  di  monyeka  matsoho.   Ntho  e  ileng  ya  makatsa  ntate  wa  Tokelo  ke  hore  Tokelo  o  ne  a  sa  bontshe  a  tshohile  ha  dintja  di  ntse  di  mo  fofonela.  O  ne  a  bontsha  e  le  motho  ya  phuthuluhileng,  ebile  a  ntse  a  dipholla  dihlooho,  sefahleho  sa  hae  se  bontsha  lethabo.  

Ke  ha  ntate  wa  Tokelo  a  tla  bona  hore  Tokelo  o  rata  dintja.  Mantsibuya  ha  ba  fihla  hae,  Tokelo  ke  ha  a  mathela  ho  mmae  a  thabile.  A  fihla  a  moqoqela  ka  dintja  tseo  a  kopaneng  le  tsona,  shwalane  ya  ba  ya  tshwara  a  ntse  a  bua  ka  tsona  a  sa  kgaotse.  Ha  matsatsi  a  ntse  a  tsamaya,  mme  wa  Tokelo  le  ntate  wa  hae,  ke  ha  ba  nka  qeto  ya  ho  rekela  Tokelo  ntja.  Empa  ba  ne  ba  shebile  ho  mo  rekela  yona  ka  letsatsi  la  hae  la  tswalo  ha  a  tshwara  dilemo  tse  supileng.  

Ke  ha  batswadi  ba  Tokelo  ba  lokela  hore  ba  le  emele  le  fihle,  hobane  le  ne  le  se  le  atametse.  Ya  re  ha  le  fihla  ke  ha  ba  etsa  jwalo  ka  ha  ba  rerile,  ba  fela  ba  rekela  Tokelo  ntja.  E  le  mpho  ya  hae  ya  letsatsi  la  tswalo.  Ntja  eo  ba  mo  reketseng  yona  e  ne  e  bitswa  Bobby.  E  ne  e  le  ntsho  ka  mmala,  e  na  le  matheba  a  masweu,  ka  bokgutshwanyane  ke  ne  ke  tla  re  e  phatshwa,  hobane  e  ne  e  le  ntja  e  tona.  Ha  e  ne  e  le  tshehadi  ke  ne  ke  tla  re  e  phatshwana,  empa  ka  hobane  e  tona  ke  lokela  hore  e  phatshwa  ka  mmala.  

Letsatsing  leo,  Tokelo  o  ne  a  thabile  haholo,  eka  o  qala  ho  rekelwa  mpho  ka  letsatsi  la  hae  la  tswalo.  O  ne  a  sa  kgaotse  ho  pholla  Bobby  hlooho,  ebile  o  ne  a  sa  je, ha  a  fuwa  dijo,  o  ne  a  di  fetisetsa  ho  Bobby.  Mme  wa  Tokelo  le  ntate  wa  hae,  ba  ne  ba  thabile  haholo,  ebile  ba  kuka  Tokelo  le  Bobby  ditshwantsho  ka  difounu  tsa  bona.  Hobane  ba  ne  ba  qala  ho  bona  mora  wa  bona  a  thabile  ha  kaalo.  

Ha  matsatsi  a  ntse  a  tsamaya,  Tokelo  le  Bobby  ba  fetoha  monwana  le  lenala,  Tokelo  o  ne  a  se  a  rutile  Bobby  dintho  tse  ngata.  Le  Bobby  o  ne  a  se  a  tseba  hore  Tokelo  o  ratang  ha  a  rate  eng.  Tokelo  o  ne  a  se  a  qeta  nako  e  telele  a  na  le  Bobby,  ebile  o  ne  a  thabela  ho  bapala  bolo  le  Bobby  ho  feta  ha  a  bapala  le  batswalle  ba  hae  ba  sekolong.  Hobane  o  ne  a  se  a  hlokometse  hore  ha  a  bapala  le  Bobby,  o  bapala  hore  a  kgotsofale.  Jwale  ntho  e  etsang  hore  a  se  ke  a  thahasella  ho  bapala  le  batswalle  ba  hae,  ke  hobane  ba  bapala  ha  nyane  feela  ba  be  ba  se  ba  re  ba  kgathetse.  

Tokelo  le  Bobby  e  ne  e  se  e  le  metswalle  e  meholo,  Tokelo  ha  a  ya  lebenkeleng  o  ne  a  tsamaya  le  Bobby,  le  ha  a  etela  batswalle  ba  hae.  Mme  seo  se  ne  se  etsa  hore  Bobby  a  bone  batswalle  ba  Tokelo,  hore  e  tle  e  re  ha  ba  etetse  Tokelo  a  se  ke  a  ba  loma.  Hobane  Bobby  e  ne  e  le  ntja  e  bohale  haholo.  Ho  ne  ho  se  motho  ya  kenang  habo  Tokelo  Bobby  e  sa  motsebe.  E  ne  e  kgorohela  motho  hore  a  itahlele  ka  ntlung,  e  be  e  le  hona  e  mo  tlohelang.  

Seo  se  ne  se  thabisa  Tokelo  haholo.  Ha  Bobby  e  o  lelekisa,  o  ne  a  tsheha  hore  a  we  fatshe.  A  be  a  tsamaye  a  ilo  qoqela  batswalle  ba  hae.  Empa  ho  ne  ho  na  le  matsatsi  ao  Tokelo  a  bolaisang  Bobby  budutu.  Hobane  ha  a  kula  batswadi  ba  hae  ba  ne  ba  hana  ha  a  tswela  kantle  a  bapale  le  Bobby.  Jwale  seo  se  ne  se  etsa  hore  Bobby  a  hlore  haholo.  O  ne  o  tla  bona  Bobby  a  ntse  a  otla  monyako  ka  mohatla  a   lla. 

Mme  seo  se  ne  se  etsa  hore  Tokelo  a  dumele  honwa  meriana  hore  a  tle  a  fole  ka  pele, a  tle  a  kgone  ho  bapala  le  Bobby.  Pejana,  pele  Bobby  e  ba  teng,  Tokelo  e  ne  e  le  motho  ya  sa  utlwisising  meriana.  O  ne  a  hana  ha  ba  mo  nwesa  moriana  ha  a  kula,  o  ne  a  qojellwa  hore  a  nwe  meriana.  Empa  ha  esale  Bobby  e  ba  teng  o  ne  a  se  a  dumela  ho  nwa  meriana,  hobane  batswadi  ba  hae  ba  ne  ba  dula  ba  mmolella  hore  ha  a  nwa  meriana  o  tla  fola  ka  pelenyana,  mme  o  tla  kgona  ho  bapala  le  Bobby.  

Batswadi  ba  Tokelo  ba  ne  ba  se  ba  rata  Bobby  haholo,  hobane  ba  ne  ba  rekela  Bobby  dijo  tsa  dintja  le  sesepa  se  e  hlwekisang.  Ba  ne  ba  sa  batle  ditshila  tse  tswang  ho  Bobby  hore  di  tle  di  kene  ho  Tokelo.  Ebile  ba  ne  ba  rutile  Tokelo  hore  ha  a  tswa  bapala  le  Bobby  o  tlameha  ho  hlapa  matsoho  ka  sesepa  pele  a  ka  tshwara  dijo.  Seo  se  ne  se  dula  se  le  ka  hloohong  ya  Tokelo  ka  mehla,  ho  ne  ho  se  mohla  o  tla  utlwa  a  re  o  lebetse  ho  hlapa  matsoho.  Hobane  e  ne  e  le  ntho  eo  a  e  etsang  letsatsing  le  leng  le  le  leng.  

Tokelo  o  ne  a  se  a  sa  rate  ho  etela  nkgonwae  ha  dikolo  di  kwallwa  phomolo  ya  mariha,  hobane  batswadi  ba  hae  ba  ne  ba  sa  batle  ha  a  tsamaya  le  Bobby,  jwale  o  ne  a  sa  rate  ho  tsamaya  a  siya  Bobby  morao.  Bobby  e  ne  e  le  ntja  e  kgahlisang  haholo,  e  ne  e  kgona  ho  bona  ha  Tokelo  a  hlorile,  mme  e  ne  e etsa   hore  a  ikutlwe  a  le  hantle.  Hobane  o  ne  o  tla  bona  e  ntse  e  mo  bapadisa  e  mo  nyeka  marameng  le  molaleng  e  ntse  e  mo  tsikinyetsa  ho  fihlella  a  tsheha.  Nako  e  nngwe  ha  Tokelo  a  wele  a  kgumuhile,  e  ne  e  mo  nyeka  moo  ho  nang  le  leqeba,  mme  seo  se  ne  se  etsa  hore  Tokelo  a  se  ke  a  lla  ha  a  lemetse.  

Tokelo  o  ne  a  atisa  ho  bua  le  Bobby  eka  Bobby  o  tseba  ho  bua.  O  ne  o  tla  bona  a  bua  le  yona  a  ntse  a  e  pholla  hlooho.  Sekolong  kwana  ha  mosuwetsana  a  ne  a  re  ba  teroye  diphoofolo  tseo  ba  di  ratang  ba  be  ba  direhe  mabitso,  Tokelo  o  ne  a  teroya  setshwantsho  sa  Bobby  a  be  a  se  take  ka  mmala  wa  Bobby.  Mme  seo  se  ne  se  etsa  hore  e  be  mohludi,  hobane  o  ne  a  teroya  setshwantsho  sa  phoofolo  eo  a  phelang  le  yona.  

Bana  ba  bang  ba  ne  ba  leka  ho  toroya  ditshwantsho  tsa  diphoofolo  tseo  ba  sa  pheleng  le  tsona  empa  ba  hloleha.  Hobane  ba  ne  ba  di  bonela  hojana  di  se  haufi  le  bona.  Batswadi  ba  Tokelo  ba  ne  ba  kgathatswa  ke  hore  Bobby  ke  ntja  e  tona,  ha  e  ne  e  le  tshehadi  e  ka  be  etla  tswala  madinyane  a  tshwanang  le  yona.  Hobane  ba  ne  ba  se  ba  hlokometse  hore  Bobby  e  se  e  tsofetse  e  ka  nna  ya  shwa  neng  kapa  neng.  Mme  seo  se  ne  se  ba  tshwenya  haholo,  hobane  Tokelo  a  ka  utlwa  bohloko  ha  Bobby  e  ka  ya  shwa.  

Empa  Tokelo  yena  o  ne  a  shebahala  a  sa  tshwenyeha,  mohlomong  o  ne  a  etswa  ke  ho  sa  tsebe  hore  phoofolo  e  nngwe  le  e  nngwe  e  hola  ka  pelenyana  ho  feta  motho. Diphoofolo  tse  ngata  di  behetse  nako  e  kgutshwane  ya  ho  phela,  ka  lebaka  la  hore  di  hola  ka  pelenyana.  Kapa  o  ne  a  sa  nahane  hore  ka  le  leng  la  matsatsi  o  tla  phela  ka  ntle  ho  Bobby.  

Tokelo  o  ne  rata  Bobby  ka  mokgwa  o  mong  o  makatsang,  o  ne  a  hloleha  ho  tsamaya  le  Bobby  feela  ha  a  ya  sekolo.  Empa  ntle  le  moo  o  ne  a  tsamaya  le  Bobby  hohle  moo  a  yang  teng.  Tokelo  e  ne  le  motho  ya  neng  a  rata  ho  itsamaela  le  ntatae,  empa  o  ne  a  se  a  sa  rate  ho  tsamaya  le  ntatae.  Hobane  ntatae  o  ne  a  sa  rate  ha  Tokelo  a  kenya  Bobby  ka  hara  koloi  ya  hae.  

Tokelo  o  ne  a  atisa  ho  kenya  Bobby  ka  hara  ntlu  ha  batswadi  ba  hae  ba  le  siyo,  a  e  palamisa  hodima  soufa  ha  a  ntse  a  shebile  theleveshene.  Mme,  o  ne  a  se  a  tlwaetse  hobane  e  ne  e  le  ntho  eo  a  e  etsang  qho,  ha  batswadi  ba  hae  ho  na  le  moo  ba  ileng  teng.  Ka  le  leng  la  matsatsi  Tokelo  o  ne  a  dutse  ka  tlung  bosiu  a  shebile  theleveshene  a  le  mong,  batswadi  ba  hae  ba  robetse.  Ke  ha  a  utlwa  Bobby  e  otla  monyako  ka  mohatla,  a  ema  a  e  bulela  ya   kena,  a  fihla  a  dula  le  yona  ka  tlung.  

Ha  nako  e  ntse  e  ya  a  shebelletse  theleveshene  le  Bobby,  boroko  ke  ha  bo  itahlela

